Panayiotou-moord: Oud-werknemer getuig oor geld in stoorkamerMawonga Ndedwa, ŉ voormalige werknemer van Christopher Panayiotou, in die hooggeregshof in Port Elizabeth (20 Oktober 2016). Foto: ANA Ndedwa, ŉ staatsgetuie, het op die sewende dag van die verhoor teen Panayiotou en sy twee mede-beskuldigdes, Sinethemba Nenembe en Zolani Sibeko, getuig. Die staat beweer Panayiotou het Luthando Siyoni, ŉ uitsmyter by sy Infinity-nagklub, betaal om ŉ huurmoordenaar, Sizwe Vumazonke, te kry om sy vrou, Jayde, te ontvoer en te vermoor. Siyoni het intussen staatsgetuie geword en Vumazonke is verlede maand dood. Ndedwa het sedert 2012 vir Panayiotou as ŉ handelaar gewerk en het aan die hof gesê Panayiotou was ŉ goeie baas wat sy personeel baie goed behandel het. Ndedwa het daarna getuig dat Panayiotou sy [Ndedwa se] persoonlike selfoon gebruik het om Siyoni mee te bel. Hy beweer Panayiotou het hom later beveel om die selfoon te “vernietig”. “Chris het my R1 000 gegee en gesê om die foon te vernietig. Ek was nuuskierig en het hom gevra hoekom. Chris het gesê dat my foon sal veroorsaak dat die polisie my soek,” het Ndedwa gesê. Hy het gesê twee weke voordat Jayde verdwyn het, het Panayiotou hom gevra of hy sy selfoon kan leen om oproepe mee te maak. “Chris sou na my toe kom en my foon leen en omdat hy my baas was, het ek dit vinnig aan hom oorhandig. Hy sou vir my lugtyd stuur,” het Ndedwa gesê. Hy het bygevoeg dat hy agtergekom het Panayiotou gebruik sy foon om vir Siyoni te bel toe Siyoni hom eendag gebel het op soek na Panayiotou. Ndedwa het verder getuig hy het ŉ week voordat Jayde op 21 April 2015 verdwyn het R30 000 in die winkel se stoorkamer gevind. “Ek het die winkel oopgesluit en het gereedskap gaan haal om ŉ broodmasjien reg te maak. Toe ek in die gereedskapkis kyk, het ek die geldsak gesien. Ek het binne-in gekyk en gesien, sjoe, dis baie geld. Ek het die geldsak teruggesit en gedink ek moet vir Chris bel,” het hy gesê. “Chris het vir my gesê die kontant is altesaam R30 000 en ek moet dit vir Thando gee. Thando het nie opgedaag nie en ek het die winkel gesluit en huis toe gegaan. Die volgende dag het Chris vir my gesê hy het die geld weggegee.” Adv. Terry Price vir die verdediging het tydens Ndedwa se kruisondervraging hom daarvan beskuldig dat hy ŉ dief is wat verskeie dissiplinêre verhore teen hom het. Price het Ndedwa se getuienis as “belaglike leuens” afgemaak en gesê Ndedwa is deur die Panayiotous afgedank omdat hy gesteel het. “Twaalf dae nadat jy afgedank is, het jy ŉ verklaring oor Chris aan [die ondersoekbeampte] Kanna [Swanepoel] afgelê waarin jy vir Chris sleg maak?” het Price gevra. Price het Ndedwa verder daarvan beskuldig dat hy die hof mislei. Ndedwa het erken dat hy 11 bottels whisky gesteel het, maar het gesê hy was keelvol en “wou ŉ manier kry” om nie meer by die OK Grocer te werk nie. Hy sê dit was altyd sy bedoeling om sy werk te verlaat. Hy het gesê hy soek net sy werkloosheidsversekeringsfonds. Ndedwa het ook gesê hy het sy selfoonnommer in die plaaslike koerant gesien en wou die staat inlig dat dit sy nommer is “omdat hy bang was”. Lees alle vorige berigte oor Christopher Panayiotou op Maroela Media.